**ОТЧЕТ**

**за извършените дейности в рамките на Националната програма**

**за превенция на хроничните незаразни болести 2014 - 2020 г.**

**през 2018 година**

През 2018 година в рамките на „Национална програма за превенция на хроничните незаразни болести 2014 – 2020“ бяха реализирани дейности, насочени към ограничаване на поведенческите фактори на риска за хроничните незаразни болести (ХНБ), в съответствие с нейните цели и стратегии.

Със съдействието и подкрепата на традиционните партньори на РЗИ - Велико Търново (сектори здравеопазване и образование към общините, Обществена коалиция за здраве - Велико Търново, детски и учебни заведения, неправителствени сдружения и организации, средства за масова информация и други) успешно бяха реализирани планираните за 2018 година дейности, насочени към намаляване на факторите на риска, водещи до ХНБ.

РЕАЛИЗИРАНИ ПЛАНИРАНИ ДЕЙНОСТИ, НАСОЧЕНИ КЪМ НАМАЛЯВАНЕ НА ФАКТОРИТЕ НА РИСКА, ВОДЕЩИ ДО ХНБ ПРЕЗ 2018 ГОДИНА

* **ПОВИШАВАНЕ НА НИВОТО НА ИНФОРМИРАНОСТ, ОБУЧЕНИЕ И ВКЛЮЧВАНЕ НА НАСЕЛЕНИЕТО В ДЕЙНОСТИ ПО ПРОГРАМАТА**

Целогодишно бяха осъществявани дейности за повишаване на нивото на информираност и обучения относно превенция на тютюнопушенето и употребата на алкохол, популяризирането на ползата от движението и здравословното хранене сред целеви групи от населението.

**ДЕЙНОСТИ СЪС СМИ**

Още в началото на 2018 година бяха изготвени и сключени 3 договори за партньорство със средства за масова информация (кабелна телевизия, Общинско кабелно радио и областен ежедневник). Целта на сключването на договорите беше целогодишно повишаване на здравните знания на населението (на популационно ниво) относно рисковите поведенчески фактори и профилактиката на ХНБ. Предмет на договорите беше своевременното информиране за дейности по Националната програма за превенция на хроничните незаразни болести 2014 - 2020 г. (НП ХНБ) и безплатни реклами на кабинета за отказване от тютюнопушене.

На видеостената пред Община Велико Търново и по електронните медии бяха излъчени 13 видеоклипа и 14 аудиоклипа на програма СИНДИ - зона Велико Търново с тематика здравословно хранене, превенция на употребата на алкохол, тютюнопушене и физическа активност.

На интернет страницата на РЗИ - Велико Търново бяха публикувани общо 33 материала, свързани с дейности по НП ХНБ.

**дейности По рисковия фактор тютюнопушене**

1. **Кампания за превенция на тютюнопушенето „Загаси цигара – спаси сърце”** **сред младите хора по повод на Световния ден без тютюнопушене – 31 май**

1.1. По повод Световния ден без тютюнопушене – 31 май във Велико Търново бяха проведени няколко инициативи:

* В парк „Марно поле” във Велико Търново под мотото „Загаси цигара – спаси сърце” доброволци от ХГ „Св. св. Кирил и Методий” – Велико Търново раздаваха образователни материали, като информираха за рисковете за здравето, свързани с тютюнопушенето и сърдечносъдовите заболявания; приканваха настоящи и бивши пушачи да си направят спирометрия, да напишат своето послание върху балон или да изработят магнитен стикер за спомен.

- Децата от трета група на ДГ „Първи юни” в град Велико Търново се запознаха с пушещата кукла „Сю”, презентираха постери, изобразяващи вредите от тютюнопушенето и изработиха магнитни стикери по темата.

- В рамките на спортно-туристическия празник в парк Ксилифор се проведе ателие на открито за рисуване върху балони и с тебешири на асфалт, като алтернатива на тютюнопушенето.

1.2. По повод на Световния ден без тютюнопушене – 31 май

в центъра на град Павликени над 100 лица се включиха в информационно-образователна кампания под мотото „Не на тютюнопушенето”, организирана от Регионална здравна инспекция – Велико Търново, в партньорство с Община Павликени и СУ ”Бачо Киро” – Павликени.

В изнесения кабинет за отказ от тютюнопушене настоящи и бивши пушачи (20 лица), на възраст от 30 до 79 години, бяха консултирани и изследвани със спирометър за функционалното състояние на дишането.  
 Доброволци от СУ „Бачо Киро“ раздаваха образователни материали, като подчертаваха рисковете за здравето, свързани с употребата на тютюн, нездравословното хранене и ниската двигателна активност. По време на организираната проява бяха разпространени 11 заглавия на здравно-образователни материала за превенция на хронично-незаразните заболявания (белодробни, сърдечно-съдови, затлъстяване и други).

**2. Конкурс за рисунка на тема „Аз дишам свободно, без цигарен дим”**

На 2 юни 2018 г. в центъра на град Павликени се състоя изложба на рисунки от конкурса за рисунка на тема „Аз дишам свободно, без цигарен дим”.Участваха 15 ученика, които представиха 32 творби. Инициативата беше организирана за пета поредна година от Местната комисия за борба с противообществените прояви, в партньорство с РЗИ – Велико Търново.

**3.**  **Ученически конкурс за изработване на подложка за чаша „С аромат на кафе или чай, но без цигара”**

По повод на Международния ден без тютюнопушене - 15 ноември 2018 година във всички училища на област Велико Търново беше обявен конкурс за подложка на тема „С аромат на кафе или чай, но без цигара”. Конкурсът беше организиран от РЗИ –Велико Търново, в партньорство с Община Велико Търново и Регионално управление на образованието – Велико Търново и се проведе в рамките на Националната програма за превенция на хроничните незаразни болести 2014 - 2020 г.

В конкурса взеха участие 402 ученици от І до VІІІ клас от 19 училища в област Велико Търново с общо 563 творби, разпределени в две възрастови групи, съответно от І до ІV клас и от V до VІІІ клас.

Наградите за учениците, заели призовите места в двете категории бяха осигурени с финансови средства и на НП ХНБ.

**4.  Награда за непушач в кампанията „Движи се и победи 2018“**

Съгласно регламента на кампанията „Движи се и победи” една от наградите е за непушач (за лица с навършени 18 години), преминал най-малко два от обявените за всеки сезон 3 туристически маршрути, която се определя чрез жребий на официалната церемония по теглене на жребия за наградите на кампанията в РЗИ – Велико Търново.

В „Движи се и победи 2018” са регистрирани общо за двата сезона 292 непушачи над 18-годишна възраст, което представлява (36%) от възрастното население, включило се в кампанията (811 души).

**5.** **Консултативна помощ на пушачи за отказване от тютюнопушене**

Консултативният кабинет за отказ от тютюнопушене се популяризира чрез излъчване на рекламата му по електронни и печатни медии. За отчетния период рекламата на кабинета беше излъчена по Общинско кабелно радио 72 пъти, по КТ „Видеосат - 21 век” – 1620 пъти и публикувана във вестник „Янтра Днес” 170 пъти.

От началото на годината към 15.12.2018 г. през консултативния кабинет за отказване от тютюнопушене (ККОТ) в РЗИ – Велико Търново преминаха общо 202 лица (133 жени и 69 мъже).Потърсилите консултативна помощ са на възраст от 16 до 80 години. Преобладават умерените жени пушачи, т.е. пушещите от 1 до 10 цигари дневно.

Функционално изследване на дишането (спирометрия) беше извършено на 198 от консултираните лица, като по-голямата част от тях са с нормални стойности на дишането. От изследваните лица 18 са с рестриктивно-обструктивен вентилаторен синдром (РОВС) от леко до много силно затруднение в дишането.

Проведени бяха 7 изнесени кампании за популяризиране дейността на ККОТ.

Отчетите за дейността на ККОТ за трите тримесечия на годината бяха изготвени по образец в таблична форма и изпратени в срок.

**6. Обучения (тренинги, презентации) по темата с деца, ученици, педагози и медицински специалисти** от здравните кабинети в детските и учебни заведения са проведени, както следва:

- презентации и тренинги - 26 с общ обхват 525 участника;

- консултации с медицински специалисти от здравните кабинети - 19 лица.

**7. Разпространение на информационни и образователни материали за вредата и превенцията на тютюнопушенето**

В рамките на отделните инициативи бяха разпространени 15 заглавия на печатни информационни и образователни материали с тематика превенция на тютюнопушенето в общ тираж 4 833 броя.

**дейности По рисковия фактор алкохол**

**1. Кампанията за превенция на употребата на алкохол в гр. Килифарево, включваща:**

1.1. Информационно – образователна кампания в ОУ „Неофит Рилски” град Килифарево, посветена на превенцията на употребата на алкохол под мотото„Митове, факти и вреди от употребата на алкохол”.Чрез забавни игри учениците се запознаха с въздействието на алкохола върху човешкото тяло и съответните алтернативи на поведение – „Какво мога да правя в свободното си време” и „Кои са любимите ми здравословни напитки”.

1.2. Теоретично обучение по темата „Вреди от употребата на алкохол и алтернативи”, запознаване с приказката „Цар и пияница” и арт-работилница за деца и родители се проведоха в ДГ „Надежда” град Килифарево. В рамките на месец децата с помощта на своите родители чрез техниката декупаж преобразиха стъклени бутилки и чаши, които представиха по време на музикално артистична програма, посветена на здравословния начин на живот в пенсионерския клуб на града.

**2**. **Родителски срещи в бар“**

През годината в гр. Велико Търново бяха проведени поредица нестандартни родителски срещи извън класната стая „Родителски срещи: малки разговори на големи теми“. Участници в проявите бяха педагози и родители на ученици от 4 училища във Велико Търново и 1 училище в Горна Оряховица. По време на родителските срещи бяха дискутирани въпросите за: влиянието на алкохола върху детския организъм и рисковете при ранната му употреба, подходящите начини да се говори с децата на тази тема, без да се обидят, засрамят или отегчат.  Родители, учители и специалисти по проблема потърсиха отговорите на този труден въпрос в неформална обстановка.

**3. Обучения (тренинги, презентации) по темата с деца, ученици, педагози и медицински специалисти** от здравните кабинети в детските и учебни заведения, както следва:

- презентации и тренинги - 20 с общ обхват 561 участника;

- консултации с медицински специалисти от здравните кабинети 19 лица.

**4. Разпространение на информационни и образователни материали за вредата и превенцията на тютюнопушенето**

В рамките на отделните инициативи бяха разпространени 3 заглавия на печатни информационни и образователни материали с тематика превенция на консумацията на алкохол в общ тираж 540 броя.

**дейности По рисковия фактор нездравословно хранене**

**1. Семинар** с ученици от 10 и 11 клас на тема **„Хранителни разстройства“** беше проведен през месец март 2018 г. по покана на Младежки дом – гр. Горна Оряховица. Участваха 53 ученика и 6 учители.

**2. Кампанията за превенция на затлъстяването, посветена на Европейския ден за борба със затлъстяването – 19 май** включи дейности в рамките на един месец от 18 май до 11 юни 2018 г., както следва:

* **Кулинарна работилница**

В ДГ „Надежда” град Килифарево беше проведена кулинарна работилница, посветена на превенцията на затлъстяването сред децата в ранна детска възраст. Целта на инициативата беше да се покаже на децата и техните семейства как да се хранят пълноценно, балансирано и вкусно. Мероприятието премина под мотото „Повече плодове и зеленчуци, по-малко тесто и захар”. Малките „готвачи” бяха разделени на три отбора и си приготвиха здравословни бонбони, близалки от банани и лодки с краставици.

* **Кампания** „**Здравословното хранене – гаранция за здраве**”

По време на двуседмичния обучителен курс на учениците от седмите класове на ОУ „Бачо Киро” гр. Велико Търново чрез интерактивни обучения и състезателни игри бяха представени темите „Хранителна пирамида“, „Препоръки за здравословното хранене“ и „Енергиен баланс“. По време на отделните модули на кампанията учениците затвърждаваха наученото за здравословното хранене чрез викторини и забавни игри.

**3. Кампания, посветена на Световната седмица на кърменето (1 - 7 август)**

Традиционното отбелязване на Световната седмица на кърменето (1 - 7 август) във Велико Търново се състоя на 2 август 2018 година в Центъра за родители „HAPPYMUMS” под мотото „Кърменето – основа на живота”.

 При изключителен интерес настоящи и бъдещи майки активно се включиха в тематична викторина и забавни състезания, подредиха пирамидата за здравословно хранене на кърмещата жена, запознаха се с режима и правилата за кърмене.

 За традициите и поверията по време на раждане и кърмене; за бита на родилката и кърмачката; за народните средства, стимулиращи кърменето и много други интересни факти разказа председателят на НПО „Седянка“ във Велико Търново.

**4. Кампания за борба със затлъстяването ноември – декември 2018 година**

Таргетните групи на интервенцията бяха деца в предучилищна възраст, ученици от 7-ми клас и ученици от гимназиален клас.

* Дейностите за най-малките бяха насочени и реализирани съвместно с ДГ „Соня“ гр. Велико Търново. Запознаването на децата с правилното хранене и проблемите на нездравословното хранене стана чрез модули за обучение, запознаване, тренинг, презентация и демонстрационно занятие. Под мотото „Ние знаем как да се храним здравословно“ освен представяне на знанията си за здравословното хранене децата демонстрираха как сами могат да си приготвят здравословна закуска. На празника присъстваха гости от Община Велико Търново и Общински съвет Велико Търново. Мероприятието беше отразено от местните СМИ и сайтовете на РЗИ –Велико Търново и ДГ „Соня“ – Велико Търново.
* Дейностите с учениците от ОУ „Бачо Киро“ гр. Велико Търново се осъществиха чрез запознаване с проблемите на нездравословното хранене и затлъстяването като социална болест и епидемия. Беше организирана кулинарна изложба на традиционни здравословни български, домашно приготвени храни. В урок по свободно избираем предмет – български език и литература бяха четени откъси от български автори, отразяващи бита и храненето българското семейство и българите през годините.
* В рамките на кампанията гимназистите от ПХГ „Св. Св. Кирил и Методий“ гр. Велико Търново – паралелка „Терапия и рехабилитация“ преминаха през два теоретико-практически модула: Съвременни методи на оценка на хранителния статус“ и „Хранителни разстройства“. Специалист диетолог запозна учениците с проблемите на здравословното хранене и патологиите, свързани с неправилното храненето.

**5. Обученията, проведени по темата,** сакакто следва:

- лекции -3 със 171 участника;

- дискусии – 1 с 48 участника;

- тренинги и презентации - 9 с 387 участника;

- семинари – 2 с 36 участника;

- индивидуални консултации -57 броя.

**6. Разпространение на информационни и образователни материали за вредата и превенцията на тютюнопушенето**

В рамките на отделните инициативи са разпространени 17 заглавия на печатни информационни и образователни материали с тематика здравословно хранене в общ тираж 3 958 броя.

**дейности По рисковия фактор ниска физическа активност**

**Кампания „Движи се и победи 2018”**

За осемнадесета поредна година РЗИ - Велико Търново, Община Велико Търново, Туристическо дружество „Трапезица 1902” и Младежки дом - Велико Търново организираха и проведоха кампанията за подобряване и укрепване на здравето на населението в община Велико Търново - „Движи се и победи”. Ежегодно кампанията се провежда два пъти годишно – през пролетта и есента. За всеки сезон се организират по 3 различни маршрута и по един спортно-туристически празник. На крайните пунктове на походите, за всички желаещи туристи се организират образователни занимания с тематика превенция на тютюнопушенето, безопасност на движението и здравословно хранене. Награждаването на победителите в кампанията става в края на всеки сезон на церемония в РЗИ –Велико Търново в присъствието на организаторите и СМИ.

През 2018 година общо за двата сезона по маршрутите на кампанията преминаха 811 участника на възраст от 4 до 91 година.

С есенното издание на „Движи се и победи 2018” броят на проведените досега кампании е 35, а общият брой на участниците – 18 459 души, в това число и 407 семейства.

**Мултифакторни дейности**

**1.** **„Клиника на открито”**

За четвърта поредна година Регионална здравна инспекция - Велико Търново, Община Велико Търново и филиалът на Медицински университет, гр. Варна във Велико Търново организираха и проведоха традиционната „Клиника на открито“.

Целта на проявата беше чрез профилактично направените безплатни изследвания да се обърне отново внимание на рисковите за здравето фактори – тютюнопушене, нездравословно хранене, ниска двигателна активност и рисково сексуално поведение. Инициативата беше посветена на превенцията на хроничните незаразни болести (сърдечно-съдови, белодробни, диабет, затлъстяване), Международния ден на сестринството - 12 май, Световния ден на хипертонията – 17 май, Европейския ден за борба със затлъстяването - 19 май и Световния ден без тютюнев дим – 31 май.

През импровизираните кабинети, разположени в парк „Марно поле” преминаха, както следва:

* „Кабинет за профилактика на диабета” - 185 граждани изследваха кръвната си захар. Отклонения от референтните стойности бяха установени при 28 лица, от тях 20 жени и 8 мъже;
* „Кабинет за профилактика на белодробни заболявания” - извършени бяха спирометрии на 80 лица (настоящи и бивши пушачи) - 59 жени и 21 мъже. При 7 от тях бяха установени отклонения от нормалните стойности на дишането;
* „Кабинет за профилактика на хипертонията и затлъстяването” - измерено беше кръвното налягане, ръста и телесното тегло на 276 души.

По време на кампанията бяха разпространени 573 броя на 8 заглавия здравно-образователни материали на здравна тематика.

**2. Образователни игри „Ние знаем как да бъдем здрави”**

За седма поредна година Регионална здравна инспекция - Велико Търново в партньорство с Община Велико Търново и Младежки дом - Велико Търново организира и проведе традиционните за Велико Търново образователни игри „Ние знаем как да бъдем здрави” с ученици от горния курс на обучение (8 - 12 клас) по теми, свързани със здравословния начин на живот, посветени на майските дни на здравето (Световния ден за борба с хипертонията – 17 май, Европейския ден за борба със затлъстяването – 19 май) и Международния ден за борба с наркоманиите – 26 юни).

В състезанието взеха участие общо 11 отбора с по 3 участника на възраст 14 – 19 години от 6 училища в старата столица.

**3. „Празник на здравето“**

За пета поредна година в рамките на Националната програма за превенция на хроничните незаразни болести 2014 - 2020 г. в град Горна Оряховица се проведе Празник на знанието, посветен на здравословния начин на живот на младите хора. Организатори на инициативата са РЗИ – Велико Търново, Община Горна Оряховица и Младежки дом – Горна Оряховица.

Целта на мероприятието беше да повиши нивото на здравните знания на учениците и да съдейства за формиране у тях на умения и навици за здравословно хранене, двигателна активност и начин на живот без употреба на алкохол и тютюневи изделия.

Празникът включваше образователни игри със състезателен характер под надслов „Ние знаем как да бъдем здрави”, с участието на 11 отбора ученици от 6-тите класове на 2 средни и 5 основни училища в община Горна Оряховица.

**4. „Ден на отворените врати”**

За първа година Регионална здравна инспекция – Велико Търново със съдействието на Община Велико Търново и Филиал Велико Търново към Медицински университет Варна организира „Ден на отворените врати”.

Инициативата беше посветена на превенцията на хроничните незаразни болести и Международния ден без тютюнопушене – 15 ноември.   
        Целта на проявата беше чрез направените безплатни профилактични изследвания да се обърне отново внимание на рисковите за здравето на човека фактори – тютюнопушене, нездравословно хранене и ниска двигателна активност.

През импровизираните кабинети, преминаха общо 219 лица на възраст от 16 до 74 години, както следва:

• в „Кабинета за профилактика на диабета” 86 граждани, от които 71 жени и 15 мъже, изследваха кръвната си захар. Отклонения от референтните стойности бяха установени при 2 души (1 мъж и 1 жена);  
        • в „Кабинета за профилактика на белодробни заболявания” бяха извършени спирометрии на 28 лица (настоящи и бивши пушачи) - 21 жени и 7 мъже. При двама от тях бяха установени отклонения от нормалните стойности на дишането;

• в „Кабинета за профилактика на хипертонията” беше измерено кръвното налягане на 55 души (45 жени и 10 мъже). С нормални (равни/под 140/90 мм живачен стълб) и оптимални стойности (равни/под 120/80 мм живачен стълб) на кръвното налягане са 80% от лицата, измерили кръвното си налягане (44). При 10 жени и 1 мъж беше установено кръвно налягане с повишени стойности (над 140/90 мм живачен стълб).

Разпространени бяха 6 заглавия на здравно-образователни материали.

* **ИЗГРАЖДАНЕ НА КАПАЦИТЕТ И УМЕНИЯ ЗА КОНСУЛТИРАНЕ И ПОДКРЕПА У МЕДИЦИНСКИ И НЕМЕДИЦИНСКИ СПЕЦИАЛИСТИ**

1. През месец март беше организирано и проведено обучение на медицинските специалисти от здравните кабинети в детските градини на община Велико Търново за запознаване с изискванията на нормативните документи, регламентиращи работата им. Присъстваха 25 медицински специалисти.

2. Обучение на медицинските специалисти от здравните кабинети в училищата на община Велико Търново за изискванията на нормативните документи, регламентиращи работата им беше проведено през месец март. Присъстваха 19 медицински специалиста.

3. През месец декември беше организиран семинар по актуални проблеми на храненето на децата в детските градини на община Велико Търново. Участваха директорите на всички 15 детски градини в общината и двама експерти то Община Велико Търново.

* **ВКЛЮЧВАНЕ НА СТРУКТУРИ ОТ ЗДРАВНАТА СИСТЕМА, ОБЩЕСТВЕНИ СТРУКТУРИ И ОБЩНОСТИ В ДЕЙНОСТИ НА ПРОГРАМАТА**

**1. Клуб на здравето**

Вече 18 години РЗИ – Велико Търново е домакин и партньор на Клуба на лица със здравословни проблеми. Председател на клуба е преподавател от катедра „Социална педагогика“ на ВТУ „Св. Св. Кирил и Методий“ – гр. Велико Търново. Ежегодно клуба провежда 3 сбирки с теоретични теми и участва в шестте похода на кампанията „Движи се и победи“. От 2000-та година до досега в сбирките на клуба са участвали над 1000 посетители и 600 студента. Лектори са били 42 лекари, десетки специалисти (журналисти, педагози, психолози и други) и 10 члена на клуба.

Членството в клуба е безплатно. На срещите присъстват средно около 30 души.

**2. Клубове на пенсионера и инвалида**

През 2018 година по покана на един от Клубовете на пенсионера и инвалида в град Велико Търново бяха проведени две беседи по темите на здравословното и диетично хранене на възрастните хора. На срещите присъстваха и взеха активно участие 141 потребители на услугите та Клуба.

* **ФИНАНСОВИ РЕСУРСИ ПО ПРОГРАМАТА**

В изпълнение на Заповед № РД-01-206/18.07.2018 г. на министъра на здравеопазването за възлагане на дейности по НППХНБ, през 2018 г. Регионална здравна инспекция (РЗИ) – Велико Търново осъществи следните дейности, финансирани от програмата, както следва:

По т. I Приоритет II „Реализиране на дейности, насочени към намаляване на факторите на риска, водещи до ХНБ“

Подприоритет 1„Повишаване на нивото на информираност, обучение и включване на населението в дейности по програмата“, Дейности 1.1.4., 1.2.1., 1.3.3. и 1.4.1. за провеждане на здравно-образователни мероприятия и образователно-информационни кампании на регионално ниво по проблемите на 4-те рискови за здравето фактори.

Във връзка с провеждането на здравно-образователните мероприятия и инициативи за превенция на рисковите за здравето фактори – тютюнопушене, нездравословно хранене, употреба на алкохол и ниска физическа активност бяха закупени технически пособия и материали, необходими за дейността, както следва: за награди на победителите в мероприятия по програмата (слушалки за компютър, външни батерии и ваучери за подарък), технически средства (сгъваеми леки метални столове за работа на терен, тонер касети за лазерен цветен принтер).

Със средства по програмата през есента на 2018 г. бяха реализирани: ученически конкурс (във всички училища на област Велико Търново)за изработване на подложка за чаша „С аромат на кафе или чай, но без цигара”, спортно-туристически празник и „Празник на здравето“ в гр. Горна Оряховица.

Разходите, извършени от РЗИ – Велико Търново, на основание Заповед № РД-01-206/18.07.2018 г. на министъра на здравеопазването, бяха осъществени след предварителна обосновка от регионалния координатор на програмата за целесъобразността на разхода, съгласуване от главния счетоводител и финансовия контрольор, и одобрение на директора на инспекцията. Финансовите документи за всички разходи на обща стойност 1 000 лв. (хиляда лева) са предадени своевременно в счетоводството на РЗИ – Велико Търново.

Изготвил:

Д-р Светлана Моминска

Началник на отдел ПБПЗ и

Координатор на НП ПХНБ 2014-2020

за област В. Търново